Ondersteun OB in ‘uitstekende werk’, vra ATMOpenbare Beskermer Busisiwe Mkhwebane (Foto: Thobile Mathonsi/African News Agency/ANA) Die African Transformation Movement, oftewel ATM, het ŉ beroep op Suid-Afrikaners gedoen om openbare beskermer (OB) Busisiwe Mkhwebane “in die uitstekende werk wat sy sonder vrees of vooroordeel doen”, te ondersteun. Die ATM sê hy het met “skok en afgryse” kennis geneem van berigte waarin die DA vra dat Mkhwebane uit haar pos verwyder word. Die ATM sê die DA se oproep “ontbloot sy gebrekkige kennis van die Grondwet en bevestig sy lang wraakgierigheid teenoor Mkhwebane, wie se aanstelling hy van die begin af teengestaan het. Die Grondwet maak voorsiening daarvoor dat die OB deur ŉ parlementêre meerderheid van twee derdes uit haar pos verwyder kan word, op grond van wangedrag, onvermoë of onbevoegdheid. “Geen gesag het op dié stadium nog ŉ uitspraak op enige van dié gronde gelewer nie,” het die ATM in ŉ verklaring gesê. Die ATM sê Mkhwebane het hard gewerk sedert sy in haar pos aangestel is en het verskeie sake besleg waarby weerlose mense betrek is wat nié regsverteenwoordiging kon bekostig nie. Uit duisende verslae “word net ŉ handjievol van die sowat 100 formele verslae wat reeds uitgereik is, betwis en selfs minder word deur die howe ter syde gestel. Verslae wat só ter syde gestel is, is op appèl geneem en dus hangende, wat dit irrasioneel en voortydig vir die DA maak om sulke voorbeelde in sy aanval op die OB te gebruik”. “As regters in laer howe nie afgedank word wanneer hoër howe hulle beslissings omkeer nie, is dit absurd om die hersieningsprosedure vir politieke gewin te gebruik. “Sake wat in die hof ter syde gestel is, kan nie verwydering (uit ŉ pos) regverdig nie en dui nie eens op beweerde onbevoegdheid nie. Die OB se gemiddelde kolfkoers bly hoog en haar toewyding bly bo verdenking deur die feit dat sy bereid is om ŉ standpunt in te neem in die lig van ŉ moontlike uitdaging, sê die ATM.